UPDATE 14:15 - Oprea: Personal nu voi mai face parte din niciun guvern. UNPR va intra în negocieri pentru Cabinet

"Eu personal nu voi mai face parte din niciun guvern", a declarat Oprea, la finalul şedinţei Coaliţiei.

El a mai spus că este solidar cu Victor Ponta şi că împreună au fost o echipă, iar coaliţia este una solidă şi în continuare. Oprea a mai spus că UNPR rămâne în coaliţie şi va intra în negocieri pentru formarea unui nou guvern.

Gabriel Oprea spune că el, personal, nu va mai face parte din niciun guvern, că este solidar cu Victor Ponta, dar că UNPR va intra în negocieri pentru a face parte din noua echipă guvernamentală.

Vicepremierul Gabriel Oprea spunea, anterior, în prima sa reacţie după demisia Guvernului, că marţi seară, la ora 23.00, a avut o discuţie cu premierul Victor Ponta şi împreună au decis să asculte ”glasul străzii”, spunând că ”cea mai bună şi cea mai normală” decizie a fost depunerea mandatului Guvernului.

”UNPR şi eu ne-am ţinut cuvântul, am sprinit Guvernul din care am făcut parte, aşa cum ne-am ţinut de cuvânt faţă de preşedintele Klaus Iohannis pe probleme de securitate naţională şi o să o facem şi de acum încolo”, au fost primele declaraţii ale lui Gabriel Oprea după anunţul premierul Victor Ponta de depunere a mandatului Guvernului.

Oprea a spus că marţi seară, la ora 23.00, a discutat cu Victor Ponta şi au decis împreună că trebuie să asculte ”glasul străzii”.

”Aseară, bănuiesc că Victor Ponta o să vă confirme, în urma tragediei din Clubul Colectiv, unde Ministerul de Interne şi-a făcut datoria, am vorbit cu premierul, la ora 23.00, şi împreună am decis că trebuie să ascultăm glasul străzii şi cea mai bună decizie este ca Victor Ponta să îşi depună mandatul. Era normal şi aşa este corect (...) Am considerat că este normal ca întregul guvern să îşi prezinte demisia”, a spus Oprea.

Miercuri seară, peste 25.000 de bucureşteni au protestat în centrul Capitalei, cerând demisia primarului Piedone, pe care îl fac responsabil de tragedia din Clubul Colectiv, aflat în Sectorul 4, care funcţiona fără autorizaţii.

Premierul Victor Ponta a anunţat, miercuri, că îşi depune mandatul şi că speră că demisia Guvernului său satisface cerinţele oamenilor care au fost în stradă, adăugând că este nevoie de soluţii raţionale.